Joe Hart om tomålsscorer Suárez: – De kjøpte ham for 80 millioner pund, så hva forventer du?
Den tidligere Liverpool-spissen har ikke vært i nærheten av scoringsformen han viste i sin siste sesong i Premier League, siden overgangen til Barcelona i fjor sommer. På femten kamper i ligaen har Suárez kun funnet veien til nettmaskene fire ganger. Mot Manchester City løsnet det virkelig for uruguyaneren: Etter et drøyt kvarter var Suárez på rett sted til rett tid, da et innlegg fra Lionel Messi traff ryggen til en uheldig Vincent Kompany. Midtstopperen var fullstendig desorientert, og måtte konstatere at Suárez enkelt hamret ballen i mål fra skrått hold. – Jeg jobber hver kamp for laget og er veldig, veldig glad for dette. Det var ekstra gøy å spille i England igjen, jeg har fortsatt kontakt med tidligere lagkamerater her, , sa Suárez i et intervju vist på Viasat etter kampen.– Kompany slet stort i dag, og han har slitt mye i det siste. Det var et element av flaks i den første scoringen, men Suárez var den eneste spilleren i boksen, og Citys forsvarsspillere burde vært mer på vakt, var dommen fra Paul Scholes. Den tidligere England- og Manchester United-spilleren kommenterte kampen i ekspertpanelet til den britiske TV-kanalen ITV, sammen med Everton-trener Roberto Martínez. – Det avgjørende øyeblikket var nok det første målet. Fram til det var City med i kampen, men du så at kroppsspråket endret seg da Suárez scoret, sa Martínez.En halvtime ut i første omgang smalt det på nytt fra Suárez, etter nydelig forarbeid av Lionel Messi. Sistnevnte tråklet seg gjennom forsvaret, og spilte fri Jordi Alba på kanten av sekstenmeteren. Backen slå et godt innlegg inn bak forsvaret, der Suaréz snek seg fram og styrte ballen i lengste hjørnet med skotuppen. Dermed hadde uruguyaneren for første gang scoret to mål i én og samme kamp siden overgangen fra Liverpool. – Han er en fantastisk spiller. De har kjøpt en spiss for åtti millioner pund, så hva forventer du, sa keeper Joe Hart i et intervju vist på ITV etter kampen. Scoringen kom bare minutter etter at Hart hadde vartet opp med en kjemperedning alene med tomålsscoreren. De to scoringene var også første gang Suárez fant veien til nettmaskene etter åpent spill mot City. På seks forsøk med Liverpool sto spissen kun oppført med ett mål, på direkte frispark.Da de to lagene møttes i fjorårets Champions League -sesong fikk Manchester City kritikk for å være i overkant defensive. Hjemmeoppgjøret endte med tomålstap for de lyseblå, og fattige tre skudd på mål. Den gang stilte Manuel Pellegrinis menn med forsvarsspiller Aleksander Kolarov på midtbanen, og Alvaro Negredo som enslig spiss. – Vi viste Barcelona i overkant stor respekt, sa City-spiller Samir Nasri til ESPN før årets oppgjør. Tirsdag kveld gikk hjemmelaget høyt ut, med både Sergio Agüero og Edin Dzeko fra start. – Vi sa før kampen at 4-4-2 enten var modig eller tåpelig, og det viste seg å bli det siste, sa Martínez i studio. – Spesielt Busquets fikk veldig stort rom på midten, og han fikk tre pasninger til angrepstrioen i front uten store problemer. En av de to spissene burde ha falt ned for å hjelpe til å demme opp. Barcelona fikk det altfor enkelt, fortsatte Scholes.Sergio Agüero tente et håp for hjemmelaget da han hamret ballen i mål tjue minutter før slutt, men Citys forsøk på å snu kampen ble satt en brå stopper for, da Gaël Clichy pådro seg sitt andre gule kort kun minutter senere. I likhet med begge de to oppgjørene lagene i mellom i fjorårssesongen måtte Manchester City avslutte kampen med ti mann. På overtid kunne Lionel Messi strødd salt i såret da han fikk sjansen fra elleve meter. Straffeforsøket fra argenineren ble imidlertid reddet, og returen satte han utenfor åpent mål med pannebrasken. – Jeg håper innsatsen vår i andre omgang betyr noe, og at jeg strafferedningen betyr noe, sa keeper Joe Hart. – Redningen til Hart kan bli viktig. Hadde det blitt 1-3 ville det blitt veldig vanskelig for dem. 1-2 er et greit resultat for dem, sa Suárez. Tapet var trener Manuel Pellegrinis femtende mot Barcelona, på i alt tjuetre forsøk. Chileneren har ni sesonger bak seg som trener i den spanske eliteserien, og bare fire ganger har han klart å overliste gigantklubben fra Catalonia. PS! Barcelona og Liverpool har begge operert med forskjellige prislapper på Luis Suárez. Overgangssummen er antatt å ligge et sted mellom 65 og 75 millioner pund.
(Manchester City – Barcelona 1-2) I sin første kamp på engelsk jord siden overgangen i fjor sommer gjorde Luis Suárez noe han aldri har gjort i Barcelona før.